Covid-19-maatreëls by die werkplek - Jy en die RegJy en die Reg
Tuis › Artikels › Covid-19-maatreëls by die werkplek
Deur Nikki Prinsloo
Die Covid-19-tydperk is ʼn onsekere tyd vir ons om ons in te bevind. Die meeste bedrywe, ondernemings, myne, skole en selfs kerke se manier van doen is onderstebo gegooi. Alle werkgewers moes kop bo water hou en die nodige veiligheidsmaatreëls instel.
Volgens die Wêreldgesondheidsorganisasie (WGO) toon navorsing dat een uit vyf persone wat positief getoets het vir die koronavirus moontlik hospitaalbehandeling sal benodig. Dit is dus belangrik dat werkgewers nadink oor die gevolge van Covid-19 vir werkplekke en sodoende die nodige maatreëls daarstel.
Ons is bekommerd oor die toename in positiewe gevalle in Suid-Afrika. Ons volg daagliks die nuutste statistieke soos wat dit beskikbaar gestel word. Ons rus ons toe met handreinigers, dra maskers in openbare plekke en gehoorsaam die regulasies wat die staat ingestel het om die verspreiding van Covid-19 te bekamp.
In hierdie tyd is ons veral besorg oor ons gesondheid en die beste higiëniese praktyke moet te alle tye gevolg word om blootstelling aan die virus te verhoed en die verspreiding daarvan te voorkom. Staanders met handreinigers is by winkelsentrums en werkplekke aangebring. Ons liggaamstemperatuur word gemeet deur ’n elektroniese termometer voor ons openbare plekke kan betree. Vloere word gemerk met lyne wat die voorgeskrewe afstand vir sosiale distansiëring aandui (1,5 m) om nabye kontak tussen persone te vermy. Afsperrings met skerms word aangebring tussen ons en kassiere. Al hierdie maatreëls is ingestel om ons teen die koronavirus te beskerm.
Dieselfde reëls geld vir wanneer ons by die werkplek is. In dié geval het werkgewers ʼn plig om werknemers se gesondheid en veiligheid te verseker wanneer hulle hul pligte by die werk uitvoer.
Maatreëls vir sosiale distansiëring by ʼn werkplek
Die minister van indiensneming en arbeid het op 4 Junie 2020 die Gekonsolideerde Direktief uitgereik oor die hantering van die Covid-19 by werkplekke. Klousule 22 van die Direktief handel oor maatreëls vir sosiale distansiëring, wat onder meer insluit, dat:
elke werkgewer die werkplek op so ʼn wyse sal inrig dat kontak tussen werknemers vermy word en dat daar minstens ʼn spasie van 1,5 meter tussen werkstasies moet wees.
Klousule 20.8, van die Direktief stipuleer dat werknemers se getalle op enige gegewe tydstip beperk moet word deur werknemers gereeld volgens ʼn werkrooster te roteer, of deur werknemers toe te laat om van die huis af te werk om so sosiale distansiëring by die werkplek te bewerkstellig.
Indien dit nie moontlik is om die werkplek so in te rig om ruimte van een en ʼn halwe meter tussen werkstasies te verseker nie, moet:
daar fisiese versperrings tussen werkstasies aangebring word om afstand tussen werknemers te bewerkstellig; en
die nodige persoonlike beskermende toerusting voorsien word wat op die risiko-analise gebaseer is.
Moet ek my eie handreiniger werk toe neem?
Nee, ingevolge kousule 33 van die Direktief moet werkgewers kosteloos toesien dat voldoende handreinigers voorsien word vir die aantal werknemers en persone wat in die werkplek is of toegang daartoe het. Verder moet elke werknemer wat weg van die werkplek (maar nie van die huis af nie) af werk, van genoegsame handreinigers voorsien word.
Moet ek my eie masker op my eie onkoste vir gebruik by die werkplek voorsien?
Nee, ingevolge klousule 38 van die Direktief moet elke werkgewer ʼn werknemer van ʼn minimum van twee voorgeskrewe maskers by die werk voorsien. Die Algemene Veiligheidsregulasie 2(2) wat ingevolge die Wet op Beroepsgesondheid en -veiligheid, Wet No. 85 van 1993, uitgevaardig is, stipuleer dat:
werkgewers persoonlike beskermende toerusting (PPE) gratis sal verskaf.
Ek is bekommerd dat die koronavirus op werkoppervlakke teenwoordig kan wees. Moet ek as ʼn werknemer alle oppervlakke voortdurend ontsmet?
Nee, klousule 35 van die Direktief bepaal dat werkgewers moet toesien dat:
alle werkoppervlakke en toerusting ontsmet word voordat werk begin, gedurende die tydperk van werk en ná afloop van die werk; en
alle areas soos toilette, gemeenskaplike ruimtes, deurhandvatsels en elektroniese toerusting gereeld skoongemaak en ontsmet word.